Zápisnica zo zasadnutia Obecného zastupiteľstva vo Veselom

zo dňa 25. 8. 2021

Prítomní: Podľa prezenčnej listiny, ktorá tvorí súčasť zápisnice

Program:

1. Otvorenie zasadnutia Obecného zastupiteľstva
2. Schválenie programu zasadnutia
3. Určenie overovateľov zápisnice a zapisovateľa

4. Kontrola uznesení

5. Záväzné nariadenie obce Veselé č. 2/2021 Územný plán obce Veselé

6. Záväzné nariadenie obce Veselé č. 3/2021 o výške mesačného príspevku na čiastočnú úhradu výdavkov škôl a školských zariadení a určení miesta a času zápisu dieťaťa na plnenie povinnej školskej dochádzky v základnej škole

7. Odpadové hospodárstvo

8. Rôzne

9. Diskusia

10. Záver

1. Zasadnutie OZ otvorila V. Šipková, starostka obce. Na zasadnutí boli prítomní 7 poslanci. Zastupiteľstvo bolo uznášaniaschopné.
2. V. Šipková, starostka obce, predložila návrh programu zasadnutia.
3. V. Šipková, starostka obce, predložila návrh na určenie overovateľov zápisnice poslancov Ing. Moniku Komárkovú a Branislava Kukuča, zapisovateľku zápisnice Bc. Máriu Krátkú.
4. Uznesenia zo zasadnutia obecného zastupiteľstva zo dňa 4. 8. 2021 predložila hlavná kontrolórka obce Mária Horinová.
5. Starostka obce Viera Šipková sa vyjadrila k uzneseniu OZ č. 20/2021 zo dňa 4. 8. 2021, ktorým OZ vo Veselom doporučilo starostke obce pozvať na najbližšie zasadnutie obecného zastupiteľstva starostov obcí Dubovany, Rakovice, Borovce. Starostovia uvedených obcí uviedli, že nemajú dôvod sa na zasadnutí obecného zastupiteľstva vo Veselom zúčastniť. Starostka obce sa znova vyjadrila k námietkam občanov ktoré boli vznesené na zasadnutí OZ 4. 8. 2021. Predložila dôvodovú správu, ktorá tvorí súčasť zápisnice. Predložila na schválenie návrh všeobecne záväzného nariadenia obce Veselé č. 2/2021, ktorým sa vyhlasuje záväzná časť Územného plánu obce Veselé. K záväznému nariadeniu nebola otvorená diskusia, nikto z občanov ani poslancov pred zasadnutím nepredkladal písomne návrhy do diskusie. Prítomní občania sa chceli ešte pred hlasovaním vyjadriť k danej problematike, s tým, že po hlasovaní za prijatie VZN, už žiadna diskusia pre nich nebude mať význam, čo im bolo umožnené. Prítomný Milan Pauka poukázal na to, že na verejnom zhromaždení občanov pri príprave územného plánu obce Veselé bol informovaný, že zaťaženie ČOV je 1800 EO. Odrazu to bude 5000 EO, čím sa mení ochranné pásmo a zasahuje jeho nehnuteľnosti. Prítomný Jaroslav Lukáč sa informoval prečo neboli občania informovaný o zmenách a o rekonštrukcii čističky. Poslanec Adamec Miloš mu odpovedal, že je vydané stavebné povolenie s územným rozhodnutím. Prítomný Juraj Drlička sa informoval na možnosť výstavby koreňových čističiek, navrhoval stavebné uzávery v obci, nakoniec bolo skonštatované, že keby bola stavebná uzávera len v obci Veselé, nemalo by to význam, pretože kapacita čističky by sa musela zvyšovať pre obce, ktoré sú v združení a tam by počet obyvateľov stúpal. Jaroslav Lukáč sa pýtal, aký význam má vlastne územný plán pre obec. Starostka obce mu odpovedala, že pre obce s počtom obyvateľov do 2000 nie je zatiaľ povinný, no aby obec predišla budovaniu priemyselných stavieb v obytných zónach, alebo budov prevádzkovaním ktorých by vznikal nadmerný hluk, tak ako to už v obci vzniklo. Poukázala na problém so stavebným povolením pre Novobyt a tak isto problém s čističkou. Územným plánom sa riešil problém barov, reštauračných prevádzok, aby sa do budúcna nezmenili na prevádzky s nadmerným hlukom (diskotéky), čo pripomienkoval aj prítomný pán Urbanovský. Starostka obce poukázala na to, že územným plánom sa nerieši len horeuvedený problém ale i vznik nových obytných zón. Predložila na schválenie návrh všeobecne záväzného nariadenia. Záväzné nariadenie bolo schválené.
6. Starostka obce predložila na schválenie návrh všeobecne záväzného nariadenia obce Veselé č. 3/2021 o výške mesačného príspevku na čiastočnú úhradu výdavkov škôl a školských zariadení a určení miesta a času zápisu dieťaťa na plnenie povinnej školskej dochádzky v základnej škole.
7. Odpadové hospodárstvo. V tomto roku obec zaviedla zber a vývoz kuchynského odpadu formou 120 l kontajnerov, ktoré sú umiestnené v zberných hniezdach. Doposiaľ bolo odovzdaných 22 000 kg kuchynského odpadu. V roku 2022 musia obce zabezpečiť hnedé 240 l nádoby na separovanie a vývoz pokosenej trávy, narezaných konárikov a zeleného odpadu zo záhrad do každej domácnosti. Zber odpadu by mal byť počas vegetačného obdobia, marec až október, podľa dohody so zberovou spoločnosťou. Starostka obce oznámila, že nás v budúcnosti čaká zavedenie elektronického evidenčného systému obce s odpadovou kartičkou pre občana. Prostredníctvom tohto programu bude zavedená evidencia o množstve vyseparovaného odpadu podľa komodít v domácnosti. Predložila návrh na schválenie uznesenia na zakúpenie kontajnerov s úhradou formou splátkového kalendára.
8. Rôzne. Starostka obce predložila ponuku firmy Galileo Corporation, , s. r. o., Čierna Voda 468, na komplexné riešenie webovej stránky obce. Firma robí webové stránky pre obce a mestá so splnením zákonných povinností obce, program zabezpečuje prepojenie obce na CUET (centrálna úradná elektronická tabuľa), na ktorej orgány verejnej moci zverejňujú elektronické úradné dokumenty. Cenová ponuka: vyhotovenie stránky 1320,00 €, ročná prevádzka 396 €. Starostka obce predložila návrh na zakúpenie navrhovanej stránky.

Starostka obce predložila návrh zmluvy na odkúpenie miestnej komunikácie a chodníka, vrátane príslušenstva, p. č. 73/14 v k. ú. Ťapkové, od vlastníka nehnuteľnosti Miroslava Dorčiaka, Nábrežie Belanky 882/47 Partizánske – Veľké Bielice. Navrhovaná kúpna cena je 5 € za nehnuteľnosť. Jedná sa o prístupovú cestu a chodník k rodinným domom v novom obytnom súbore v časti obce Ťapkové. K návrhu zmluvy nebolo prijaté uznesenie.

Starostka obce oboznámila prítomných s možnosťou vyčistenia studní v obci a ich rekonštrukciou formou cezhraničnej spolupráce. Čaká sa na vyjadrenie partnera, Združenia obcí Hodonínsko. Poslanci OZ prejavili záujem o čistenie studní. Na základe toho bolo poukázané na verejné priestranstvo so studňou pri dome 102, kde sústavne, napriek upozorneniam, parkujú motorové vozidlá občania bývajúci v okolitých nehnuteľnostiach. Miestna komunikácia je obmedzovaná vozidlami a problém vzniká pri prejazde kuka vozu pri zbere odpadov. Poslanci OZ žiadali majiteľom motorových vozidiel ukladať pokuty.

Poslanec Miloš Adamec sa informoval o premiestnení sochy sv. Jána na Ťapkovom. Starostka obce mu odpovedala, že zhotoviteľ dokončuje zákazku a po jej dokončení v priebehu mesiaca sochu demontuje a odvezie do svojej dielne. Po rekonštrukcii ju umiestni na určené miesto. Ďalej sa informoval o prevádzku v predajni mäsa a údenín. Starostka obce odpovedala, že možný záujemca sa má vyjadriť do konca mesiaca. Zároveň oznámila, že je v kontakte s majiteľom firmy Tafis s. r. o.,  Bratislava, ktorý má zverejnený inzerát na prijatie do zamestnania doktorku farmácie.

Poslanec Branislav Kukuč poukázal na nedokosený val pri ihrisku počas hodov. Podľa jeho názoru to mala zabezpečiť obec. Všetci poslanci nezdieľali jeho názor a výbor ŠK, športovci a ich fanúšikovia môžu prejaviť väčšiu aktivitu.

Starostka obce informovala prítomných o podaných žiadostiach nájomníkov obecných bytov o opätovné uzatvorenie nájomnej zmluvy. Poslanci k tomuto bodu neprijali uznesenie, opätovné uzatvorenie zmlúv bude riešenie po kompletnom dodaní príloh k žiadosti a zasadnutí komisie. Poukázali na to, že tieto opakované zmluvy by nemali byť uzatvárané na neobmedzenú dobu, byty by mali slúžiť mladým rodinám, na najviac 5 3-ročných období, pokiaľ si nevyriešia bytovú otázku kúpou vlastnej nehnuteľnosti. Výnimkou môžu byť nájomníci so zdravotným postihnutím. Tieto nájomné byty neriešia bývanie občanov na celý život. Starostka obce uviedla tvrdenie nájomníkov, podľa ktorého majú informáciu o možnosti zakúpenia bytu po splatení úveru ŠFRB obcou. V súčasnosti obec nemôže túto informáciu potvrdiť, úver bude splatený po 30 rokoch.

**Uznesenia Obecného zastupiteľstva vo Veselom zo dňa 25. 8. 2021**

**Uznesenie Obecného zastupiteľstva vo Veselom č. 23/2021**

Obecné zastupiteľstvo vo Veselom

1. Schvaľuje

program zasadnutia obecného zastupiteľstva vo Veselom na deň 25. 8. 2021

1. Určuje

overovateľov zápisnice poslancov Ing. Moniku Komárkovú a Branislava Kukuča, zapisovateľku zápisnice Bc. Máriu Krátkú.

Prítomní 7 poslanci

Schválili 7 poslanci

**Uznesenie Obecného zastupiteľstva vo Veselom č. 24/2021**

Obecné zastupiteľstvo vo Veselom

berie na vedomie

predložené uznesenia Obecného zastupiteľstva zo dňa 4. 8. 2021

Prítomní 7 poslanci

Schválili 7 poslanci

**Uznesenie Obecného zastupiteľstva vo Veselom č. 25/2021**

Obecné zastupiteľstvo vo Veselom

1. Berie na vedomie

Stanovisko Okresného úradu Trnava z preskúmania návrhu územného plánu obce Veselé, zn. OU-TT-OVBP1-2021/018419-002 zo dňa 13. 7. 2021 podľa § 25 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.

1. Schvaľuje
2. Územný plán obce Veselé
3. Všeobecne záväzné nariadenie obce Veselé č. 2/2021 ktorým sa vyhlasuje záväzná časť územného plánu obce Veselé
4. Ukladá

Zabezpečiť uloženie schválenej územnoplánovacej dokumentácie na Okresnom úrade Trnava, na Obecnom úrade vo Veselom a na príslušnom stavebnom úrade.

Prítomní 7 poslanci

Schválili 7 poslanci

**Uznesenie Obecného zastupiteľstva vo Veselom č. 26/2021**

Obecné zastupiteľstvo vo Veselom

Schvaľuje

Záväzné nariadenie obce Veselé č. 3/2021 o výške mesačného príspevku na čiastočnú úhradu výdavkov škôl a školských zariadení a určení miesta a času zápisu dieťaťa na plnenie povinnej školskej dochádzky v základnej škole.

Prítomní 7 poslanci

Schválili 5 poslanci, zdržali sa hlasovania poslanci Branislav Kukuč a Adriana Duračková

**Uznesenie Obecného zastupiteľstva vo Veselom č. 27/2021**

Obecné zastupiteľstvo vo Veselom

Schvaľuje

Zakúpenie 550 ks 240 litrových nádob na zber bio odpadu, s úhradou podľa splátkového kalendára.

Prítomní 7 poslanci

Schválili 7 poslanci

**Uznesenie Obecného zastupiteľstva vo Veselom č. 28/2021**

Obecné zastupiteľstvo vo Veselom

Schvaľuje

Zakúpenie produktu na komplexné riešenie webovej stránky obce Veselé od firmy Galileo Corporation s. r. o, Čierna Voda 468, na komplexné riešenie webovej stránky obce.

Prítomní 7 poslanci

Schválili 7 poslanci

Vo Veselom 25. 8. 2021

Viera Šipková

Starostka obce

Zápisnicu napísala: Bc. Mária Krátká

Overovatelia zápisnice:

Ing. Monika Komárková ....................................................

Branislav Kukuč .....................................................